ลัทธิบูชาบุคคลเกาหลีเหนือ

ลัทธิบูชาบุคคลเกาหลีเหนือ ที่แวดล้อมตระกูลคิม มีอยู่ในเกาหลีเหนือมานานหลายทศวรรษและสามารถพบเห็นได้ในตัวอย่างมากมายของวัฒนธรรมเกาหลีเหนือ แม้รัฐบาลเกาหลีเหนือจะไม่ได้ยอมรับ แต่ผู้แปรพักตร์และชาวตะวันตกหลายคนระบุว่ามักมีการลงโทษอย่างรุนแรงสำหรับผู้วิพากษ์วิจารณ์หรือไม่แสดงความเคารพอย่าง "เหมาะสม" ต่ออดีตผู้นำของประเทศอย่างคิม อิล-ซ็องและคิม จ็อง-อิล ซึ่งได้รับการเรียกขานอย่างเป็นทางการว่าเป็น"ผู้นำตลอดกาลของเกาหลี" ลัทธิบูชาบุคคลนี้เริ่มต้นขึ้นไม่นานหลังคิม อิล-ซ็องขึ้นสู่อำนาจใน ค.ศ. 1948 และขยายตัวอย่างมากหลังอสัญกรรมของเขาใน ค.ศ. 1994
ขณะที่ประเทศอื่น ๆ มีลัทธิบูชาบุคคลในระดับที่แตกต่างกันไป แต่ความครอบคลุมและสุดขั้วของลัทธิบูชาบุคคลของเกาหลีเหนือได้ก้าวข้ามอิทธิพลดั้งเดิมของมันอย่างโจเซฟ สตาลินและเหมา เจ๋อตง ลัทธินี้ยังโดดเด่นด้วยความเข้มข้นของความรู้สึกและความจงรักภักดีที่ผู้คนมีต่อผู้นำของพวกเขา รวมถึงบทบาทสำคัญที่อุดมการณ์ครอบครัวนิยมที่ได้รับอิทธิพลจากขงจื๊อมีส่วนในการรักษาลัทธินี้และด้วยเหตุนี้จึงช่วย ค้ำจุนระบอบไว้ด้วย ลัทธิบูชาบุคคลเกาหลีเหนือเป็นส่วนสำคัญของชูเช อุดมการณ์อย่างเป็นทางการของประเทศ
ภูมิหลัง.
ตามที่ซอ แด-ซุกระบุไว้ ลัทธิบูชาบุคคลที่แวดล้อมตระกูลคิมนั้นเรียกร้องความจงรักภักดีและการยอมจำนนอย่างสมบูรณ์ต่อตระกูลคิมและสร้างให้ประเทศเป็น เผด็จการคนเดียวสืบทอดกันไปหลายชั่วอายุ รัฐธรรมนูญเกาหลีเหนือ ค.ศ. 1972 รวมเอาแนวคิดของคิม อิล-ซ็องเป็นหลักการชี้นำเดียวของรัฐและกิจกรรมของเขาเป็นมรดกทางวัฒนธรรมเดียวของประชาชน จากข้อมูลของ "นิวโฟกัสอินเตอร์เนชันแนล" ลัทธิบูชาบุคคล โดยเฉพาะที่เกี่ยวกับคิม อิล-ซ็อง มีความสำคัญอย่างยิ่งต่อ การทำให้การสืบทอดอำนาจทางสายเลือดของตระกูลเป็นไปอย่างชอบธรรม และพัก ยง-ซูกล่าวในวารสาร "ออสเตรเลียนเจอร์นัลออฟอินเตอร์เนชันแนลแอฟแฟส์" ว่า "ศักดิ์ศรีของซูรย็อง [ผู้นำผู้ยิ่งใหญ่] ได้รับการให้ความสำคัญสูงสุดเหนือสิ่งอื่นใดในเกาหลีเหนือ"
คิม อิล-ซ็องพัฒนาอุดมการณ์ทางการเมืองของแนวคิดชูเช โดยทั่วไปเข้าใจกันว่าคือการพึ่งพาตนเอง และพัฒนาแนวคิดนี้ให้ก้าวหน้ายิ่งขึ้นในช่วงทศวรรษ 1950 ถึง 1970 ชูเชกลายเป็นแนวทางหลักของความคิด การศึกษา วัฒนธรรมและชีวิตทุกรูปแบบทั่วทั้งประเทศ กระทั่งคิม จ็อง-อิลนำนโยบายซ็อนกุน (ทหารมาก่อน) มาใช้ใน ค.ศ. 1995 ซึ่งเป็นการส่งเสริมปรัชญาชูเช และมีผลกระทบอย่างมากต่อนโยบายเศรษฐกิจของชาติ
ในการประชุมพรรคครั้งที่ 4 ที่จัดขึ้นในเดือนเมษายน ค.ศ. 2012 คิม จ็อง-อึนให้นิยามเพิ่มเติมเกี่ยวกับชูเชว่าเป็นแนวคิดที่ครอบคลุมของคิม อิล-ซ็อง ซึ่งได้รับการพัฒนาและทำให้ลึกซึ้งยิ่งขึ้นโดยคิม จ็อง-อิล ดังนั้นจึงเรียกมันว่า "ลัทธิคิมอิลซ็อง-คิมจ็องอิล" และระบุว่านี่คือ "แนวคิดชี้นำเดียวของพรรค" และของประเทศ
ตามรายงานเมื่อ ค.ศ. 2013 โดย "นิวโฟกัสอินเตอร์เนชันแนล" สิ่งพิมพ์ข่าวหลักสองแห่งของเกาหลีเหนือ ("โรดงชินมุน" และสำนักข่าวกลางเกาหลี) ตีพิมพ์บทความที่เกี่ยวข้องกับ "ลัทธิบูชาคิม" ประมาณ 300 บทความต่อเดือนรายงานยังระบุเพิ่มเติมว่าเมื่อคิม จ็อง-อิลถึงแก่อสัญกรรม พลเมืองเกาหลีเหนือโดยเฉลี่ยเริ่มเบื่อหน่ายกับโฆษณาชวนเชื่อจำนวนมหาศาลที่แวดล้อมตระกูลคิม ในทำนองเดียวกัน "เดลีเอ็นเค" ก็ตีพิมพ์ใน ค.ศ. 2015 ว่าคนรุ่นใหม่มีความสนใจในโลกภายนอกมากขึ้นและรัฐบาลกำลังประสบปัญหาในการรักษาความภักดีของคนรุ่น "ชังมาดัง" (ตลาด) และส่งเสริมการบูชาคิม จ็อง-อึน
รัฐบาลเกาหลีเหนืออ้างว่าไม่มีลัทธิบูชาบุคคล แต่กลับเป็นการสนับสนุนอย่างแท้จริง ไม่ใช่แค่ต่อผู้นำของประเทศเท่านั้น แต่ยังรวมถึงปรัชญาสังคมนิยมชูเชด้วย
คิม อิล-ซ็อง.
ลัทธิบูชาบุคคลที่แวดล้อมคิม อิล-ซ็องนั้นแพร่หลายที่สุดในหมู่ประชาชน แม้จะมีความรักแท้ต่อคิม อิล-ซ็อง แต่สิ่งนี้ก็ถูกรัฐบาลบิดเบือนเพื่อวัตถุประสงค์ทางการเมือง
การเคารพบูชาคิม อิล-ซ็องมีผลอย่างเต็มที่ภายหลังการกวาดล้างครั้งใหญ่ใน ค.ศ. 1953 ใน ค.ศ. 1967 คิม จ็อง-อิลได้รับแต่งตั้งให้ดูแลกรมโฆษณาชวนเชื่อและสารสนเทศแห่งรัฐ ที่ซึ่งเขาเริ่มทุ่มเทในการพัฒนาการเคารพบูชาบิดาของเขา เป็นช่วงเวลานี้เองที่คำว่า "วีแดฮันซูรย็อง" ('ผู้นำผู้ยิ่งใหญ่') เริ่มถูกนำมาใช้เป็นปกติ อย่างไรก็ตาม คิม อิล-ซ็องได้เริ่มเรียกตัวเองว่า "ผู้นำผู้ยิ่งใหญ่" มาตั้งแต่ ค.ศ. 1949 แล้ว
ฮวัง จัง-ย็อบ ผู้แปรพักตร์ชาวเกาหลีเหนือที่มีตำแหน่งสูงสุดเป็นอันดับสอง ได้กล่าวว่าประเทศเกาหลีเหนือถูกปกครองโดยอุดมการณ์เดียวของ "ผู้นำผู้ยิ่งใหญ่" อย่างสมบูรณ์ เขายังกล่าวอีกว่าในช่วงการล้มล้างอิทธิพลสตาลินในสหภาพโซเวียต เมื่อลัทธิบูชาบุคคลของสตาลินถูกรื้อถอนใน ค.ศ. 1956 นักเรียนเกาหลีเหนือบางคนที่กำลังศึกษาอยู่ในสหภาพโซเวียตก็เริ่มวิพากษ์วิจารณ์ลัทธิบูชาบุคคลของคิม อิล-ซ็องที่กำลังเติบโตเช่นกันและเมื่อพวกเขากลับบ้าน พวกเขา "ถูกสอบสวนอย่างเข้มข้นนานหลายเดือน" และ "ผู้ที่ถูกพบว่าน่าสงสัยแม้แต่น้อยที่สุดก็ถูกสังหารอย่างลับ ๆ"
ตามชีวประวัติอย่างเป็นทางการ คิม อิล-ซ็องมาจากตระกูลผู้นำที่สืบทอดกันมายาวนานและประวัติศาสตร์สมัยใหม่ของเกาหลีเหนืออย่างเป็นทางการก็มุ่งเน้นไปที่ชีวิตและกิจกรรมของเขา เขาได้รับยกย่องว่าเป็นผู้เอาชนะญี่ปุ่นได้ด้วยตัวคนเดียวเมื่อสิ้นสุดการยึดครองเกาหลี (โดยไม่คำนึงถึงความพยายามของโซเวียตและอเมริกา) และเป็นผู้สร้างชาติขึ้นใหม่หลังสงครามเกาหลี ตลอดช่วงชีวิตของเขา เขาได้รับตำแหน่งอันทรงเกียรติ เช่น "ดวงอาทิตย์", "ประธานาธิบดีผู้ยิ่งใหญ่", "ผู้นำแห่งสวรรค์" และอีกมากมาย รวมถึงรางวัลต่าง ๆ เช่น "เหรียญทองวีรบุรุษสองเท่า" ตำแหน่งและรางวัลเหล่านี้มักตั้งขึ้นเองและธรรมเนียมปฏิบัตินี้ก็จะถูกทำซ้ำโดยบุตรชายของเขา สำนักข่าวกลางเกาหลี (สำนักข่าวของรัฐบาลอย่างเป็นทางการ) รายงานอย่างต่อเนื่องเกี่ยวกับตำแหน่งและความชื่นชมที่ผู้นำระดับโลกรวมถึงเหมา เจ๋อตงของจีน ฟิเดล กัสโตรของคิวบา และจิมมี คาร์เตอร์ของสหรัฐมอบให้แก่คิม อิล-ซ็อง
สิ่งพิมพ์สำคัญทั้งหมด (หนังสือพิมพ์ ตำราเรียน ฯลฯ) ต้องมีการอ้างถึง "คำสอน" จากคิม อิล-ซ็อง นอกจากนี้ ชื่อของเขาต้องเขียนเป็นคำเดียวในบรรทัดเดียว ห้ามแบ่งเป็นสองส่วนหากมีการขึ้นหน้าใหม่หรือข้อความหมดบรรทัด (ตัวอย่างเช่น: คิม อิล-ซ็อง ไม่ใช่ คิม อิล...ซ็อง)
เด็กชาวเกาหลีเหนือได้รับการสอนในโรงเรียนว่าพวกเขาได้รับอาหาร เครื่องนุ่งห่มและการเลี้ยงดูในทุก ๆ ด้านด้วย "พระคุณของท่านประธาน" โรงเรียนประถมขนาดใหญ่ในประเทศมีห้องหนึ่งที่จัดไว้สำหรับการบรรยายเกี่ยวกับคิม อิล-ซ็องโดยเฉพาะ (เป็นที่รู้จักในชื่อสถาบันวิจัยคิม อิล-ซ็อง) ห้องเหล่านี้ได้รับการดูแลเป็นอย่างดี สร้างจากวัสดุคุณภาพสูง และมีแบบจำลองสถานที่เกิดของเขาที่มันกย็องแด ขนาดภาพเหมือนของเขาที่ประดับอยู่บนอาคารสาธารณะได้รับการควบคุมให้ได้สัดส่วนกับขนาดของอาคารที่ภาพนั้นแขวนอยู่ สถานที่เกิดของเขาก็กลายเป็นที่แสวงบุญด้วยเช่นกัน
คัง ช็อล-ฮวันเขียนถึงวัยเด็กของเขาในเกาหลีเหนือว่า:ในสายตาของเด็กไร้เดียงสาอย่างผมและของเพื่อน ๆ ผมทุกคน คิม อิล-ซ็องและคิม จอง-อิลคือสิ่งมีชีวิตที่สมบูรณ์แบบ ไร้มลทินจากเรื่องพื้นฐานของมนุษย์ใด ๆ ผมเชื่อสนิทใจ เช่นเดียวกับพวกเราทุกคน ว่าทั้งสองท่านไม่เคยปัสสาวะหรืออุจจาระ ใครจะจินตนาการเรื่องแบบนั้นกับเทพเจ้าได้เล่า?"
ในบันทึกความทรงจำของเขา "กับศตวรรษ" ("With the Century") คิม อิล-ซ็องเล่าเกร็ดเล็กเกร็ดน้อยเกี่ยวกับบิดาและปู่ของเขาที่ให้เหตุผลเบื้องหลังการนำเสนอภาพลักษณ์ผู้นำเกาหลีเหนือที่บริสุทธิ์ไร้ที่ติแก่ผู้ติดตาม บันทึกความทรงจำกล่าวว่าเมื่อครั้งยังเป็นนักเรียนหนุ่ม บิดาของคิม อิล-ซ็องมักถูกใช้ให้ไปเอาเหล้าให้ครูคนหนึ่งที่ดื่มเหล้าเป็นประจำ กระทั่งวันหนึ่งบิดาของเขาเห็นครูที่เมามายล้มคว่ำหน้าลงไปในคูน้ำ สิ่งนี้นำไปสู่การเผชิญหน้าซึ่งนักเรียนหนุ่มได้ทำให้ครูผู้เขินอายเลิกดื่มเหล้าไปโดยสิ้นเชิง ปู่ของคิม อิล-ซ็องสรุปข้อคิดจากเรื่องราวนี้: ความเห็นของปู่ของฉันเป็นแบบนี้: ถ้าลูกศิษย์แอบสอดแนมชีวิตส่วนตัวของครูบ่อย ๆ พวกเขาก็จะหมดความยำเกรงในตัวครู ครูจะต้องสร้างความเชื่อมั่นอย่างแน่วแน่ให้กับลูกศิษย์ว่าครูไม่กินข้าว ไม่ปัสสาวะ เมื่อนั้นเขาจึงจะสามารถรักษาอำนาจในโรงเรียนไว้ได้ ดังนั้นคุณครูจึงควรสร้างฉากกั้นและใช้ชีวิตอยู่เบื้องหลังฉากนั้น
ซอ แด-ซุก นักเขียนชีวประวัติ ตั้งข้อสังเกตว่า: ระดับการยกย่องสรรเสริญมักจะเข้าขั้นความคลั่งไคล้ รูปภาพของเขาจะถูกแสดงไว้ก่อนธงชาติและตราแผ่นดิน เพลงจอมพลคิม อิล-ซ็องจะถูกเปิดก่อนเพลงชาติ สถาบันอุดมศึกษาที่ดีที่สุดถูกตั้งชื่อตามเขา โรงเรียนพรรคที่สูงที่สุดก็ถูกตั้งชื่อตามเขาเช่นกัน และยังมีเพลง บทกวี เรียงความ เรื่องราว และแม้กระทั่งดอกไม้ที่ตั้งชื่อตามเขาด้วย
คิมอิลซ็องเกีย (Kimilsungia) เป็นกล้วยไม้ที่ตั้งชื่อตามคิม อิล-ซ็องโดยอดีตประธานาธิบดีซูการ์โนของอินโดนีเซีย กล้วยไม้ชนิดนี้ได้รับการตั้งชื่อใน ค.ศ. 1965 ระหว่างการเยือนสวนพฤกษศาสตร์โบกอร์ จากสุนทรพจน์ของคิม จ็อง-อิลใน ค.ศ. 2005 ซูการ์โนและผู้อำนวยการสวนต้องการตั้งชื่อดอกไม้ตามคิม อิล-ซ็อง แต่คิม อิล-ซ็องปฏิเสธ อย่างไรก็ตาม ซูการ์โนยังคงยืนกรานว่า "ไม่นะ ท่านได้สร้างคุณูปการอันใหญ่หลวงแก่มนุษยชาติ ดังนั้นท่านสมควรได้รับเกียรติอันสูงส่ง" ภายในประเทศ ดอกไม้ชนิดนี้ (และคิมจ็องอิเลีย (Kimjongilia) ซึ่งจะกล่าวถึงด้านล่าง) ถูกนำมาใช้ในการยกย่องเชิดชูผู้นำ
เมื่อคิม อิล-ซ็องถึงแก่อสัญกรรมใน ค.ศ. 1994 คิม จ็อง-อิลประกาศให้มีการไว้ทุกข์ทั่วประเทศเป็นเวลาสามปี ผู้ที่พบว่าละเมิดกฎการไว้ทุกข์ (เช่น การดื่มเหล้า) จะถูกลงโทษ หลังอสัญกรรมของเขา คิม อิล-ซ็องได้รับการเรียกขานว่า "ประธานาธิบดีตลอดกาล" ใน ค.ศ. 1998 รัฐธรรมนูญของชาติถูกเปลี่ยนแปลงเพื่อสะท้อนสิ่งนี้ เมื่อบิดาถึงแก่อสัญกรรม คิม จ็อง-อิลได้ขยายลัทธิบูชาบุคคลของประเทศให้ยิ่งใหญ่ขึ้นอย่างมาก
ใน ค.ศ. 1997 เกาหลีเหนือนำระบบปฏิทินชูเชมาใช้ ซึ่งเริ่มต้นนับปีที่ 1 ตรงกับวันเกิดของคิม อิล-ซ็อง (15 เมษายน ค.ศ. 1912) และเข้ามาแทนที่ปฏิทินเกรกอรี ปี 2025 จึงเท่ากับปีชูเช 114 (ไม่มีปีที่ 0 ในระบบนี้)
วันที่ 8 กรกฎาคม ค.ศ. 2014 ถือเป็นวันครบรอบ 20 ปีอสัญกรรมของคิม อิล-ซ็อง ทางการเกาหลีเหนือประกาศระยะเวลาไว้ทุกข์สิบวันตั้งแต่วันที่ 1 ถึง 10 กรกฎาคม การรำลึกนี้มีการบรรยาย การจัดกลุ่มเรียน การแสดงของคณะนักร้องประสานเสียงท้องถิ่น ฯลฯ โดยมีการระดมเด็กและแรงงานเข้าร่วมกิจกรรมต่าง ๆ ตามคำกล่าวของชาวเมืองฮเยซันคนหนึ่ง "ทุกวันนี้ผู้คนลำบาก... เพราะกิจกรรมที่เกี่ยวข้องกับการอสัญกรรมของท่านผู้นำผู้ยิ่งใหญ่ (ซูรย็อง) จัดขึ้นทุกวันในสหภาพสตรีประชาธิปไตยและสถานที่ทำงาน" แต่ถึงอย่างไร ชาวเมืองคนนั้นกล่าวว่า "ไม่มีใครบ่นเกี่ยวกับเรื่องนี้เลย บางทีอาจเป็นเพราะนับตั้งแต่การกวาดล้างชัง ซ็อง-แท็กเมื่อปีที่แล้ว ถ้าคุณมีเรื่องกับพวกเขา พวกเขาก็จะลากตัวคุณไป
คิม จ็อง-อิล.
เพื่อให้สอดคล้องกับตำนานสมัยใหม่ที่แพร่หลายในประวัติศาสตร์ของเกาหลีเหนือ ซึ่งถูกมองว่ามีความสำคัญอย่างยิ่งต่อลัทธิบูชาบุคคลและการควบคุมทางการเมือง มีการกล่าวอ้างว่าคิม จ็อง-อิลเกิดบนภูเขาแพ็กดู ณ ฐานทัพลับของบิดาใน ค.ศ. 1942 (แต่ความจริงแล้วเขาเกิดใน ค.ศ. 1941 ในสหภาพโซเวียต) และการกำเนิดของเขามีสัญญาณบอกเหตุด้วยนกนางแอ่น ทำให้ฤดูหนาวเปลี่ยนเป็นฤดูใบไม้ผลิ ดาวส่องสว่างบนท้องฟ้า และรุ้งกินน้ำสองชั้นก็ปรากฏขึ้นเอง ข้อกล่าวอ้างเหล่านี้ เช่นเดียวกับที่เกี่ยวกับบิดาของเขา ยังคงดำเนินต่อไปตลอดชีวิตของคิม จ็อง-อิล
ตั้งแต่ต้นทศวรรษ 1970 คิม อิล-ซ็องเริ่มพิจารณาประเด็นเรื่องการสืบทอดอำนาจ แม้ในตอนแรกจะทำอย่างลับ ๆ แต่พอถึง ค.ศ. 1975 คิม จ็อง-อิลก็ถูกเรียกว่าเป็น "ศูนย์กลางพรรค" หรือถูกกล่าวถึงร่วมกับบิดาด้วยคำว่า "ผู้นำผู้ยิ่งใหญ่ของเราและศูนย์กลางพรรค" ใน ค.ศ. 1977 การยืนยันการสืบทอดตำแหน่งของคิม จ็อง-อิลอย่างเป็นทางการด้วยชื่อถูกตีพิมพ์ในหนังสือเล่มเล็กเล่มหนึ่งซึ่งระบุว่าคิมผู้ลูกเป็นทายาทเพียงคนเดียวของคิม อิล-ซ็อง ว่าเขาเป็นผู้รับใช้ที่ซื่อสัตย์ของบิดาและได้สืบทอดคุณธรรมของบิดามาทั้งหมด และสมาชิกพรรคทุกคนต้องให้คำมั่นสัญญาว่าจะจงรักภักดีต่อคิม จ็อง-อิล นอกจากนี้ยังมีการกระตุ้นให้สนับสนุนอำนาจเด็ดขาดของเขาและเชื่อฟังเขาอย่างไม่มีเงื่อนไข
ก่อน ค.ศ. 1996 คิม จ็อง-อิลสั่งห้ามการสร้างรูปปั้นของตนเองและไม่สนับสนุนให้มีภาพเหมือนของเขา อย่างไรก็ตาม ใน ค.ศ. 1996 โรงเรียนต่าง ๆ ถูกกำหนดให้สร้างห้องแยกต่างหากสำหรับการบรรยายเกี่ยวกับคิม จ็อง-อิลโดยเฉพาะ ซึ่งรู้จักในชื่อ "สถาบันวิจัยคิม จ็อง-อิล" ห้องเหล่านี้มีแบบจำลองสถานที่เกิดของเขาด้วย ปัจจุบันมี "สถาบันวิจัย" (รวมทั้งของคิม อิล-ซ็องและคิม จ็อง-อิล) ประมาณ 40,000 แห่งทั่วประเทศ ฝ
ระหว่าง ค.ศ. 1973 ถึง 2012 คิม จ็อง-อิลได้รับตำแหน่งอย่างน้อย 54 ตำแหน่ง ส่วนใหญ่แทบไม่มีส่วนเกี่ยวข้องกับความสำเร็จทางการเมืองหรือการทหารที่แท้จริงเนื่องจากเขาไม่เคยได้รับการฝึกฝนทางทหาร ตำแหน่งที่ใช้บ่อยที่สุดของเขาคือ "ผู้นำที่รัก"
ตลอดช่วงชีวิตของเขา รัฐบาลออกรายงานโฆษณาชวนเชื่อมากมายเกี่ยวกับความสำเร็จอันยิ่งใหญ่ที่คิม จ็อง-อิลทำได้ เช่น การที่เขาสามารถเดินและพูดได้ก่อนอายุหกเดือน หนังสือพิมพ์ "โรดงชินมุน" ของเกาหลีเหนือรายงานว่า "ผู้เชี่ยวชาญด้านสมัยนิยมชาวฝรั่งเศสที่ไม่ปรากฏชื่อ" กล่าวถึงสมัยนิยมของคิมว่า "สมัยนิยมแบบคิม จ็อง-อิลที่กำลังแพร่หลายไปทั่วโลกอย่างรวดเร็วเป็นสิ่งที่ไม่มีใครเคยเห็นมาก่อนในประวัติศาสตร์โลก" สำนักข่าวกลางเกาหลียังรายงานอีกด้วยว่าจากคำบอกเล่าของผู้เห็นเหตุการณ์ "ธรรมชาติและท้องฟ้าได้เผยความปิติยินดีอันลึกลับเพื่อเฉลิมฉลองวันเกิดของคิม จ็อง-อิล"
เพื่อเป็นการรำลึกถึงวันคล้ายวันเกิดครบรอบ 46 ปีของคิม จ็อง-อิล คาโม โมโตเทรุ นักพฤกษศาสตร์ชาวญี่ปุ่นเพาะพันธุ์ต้นบีโกเนียยืนต้นสายพันธุ์ใหม่และตั้งชื่อว่า "คิมจ็องอิเลีย" (Kimjongilia - หมายถึง "ดอกไม้ของคิม จ็อง-อิล")
หลังอสัญกรรมของคิม จ็อง-อิล.
หลังอสัญกรรมของเขาในวันที่ 17 ธันวาคม ค.ศ. 2011 สำนักข่าวกลางเกาหลี (KCNA) รายงานว่าชั้นน้ำแข็งที่ทะเลสาบช็อนบนภูเขาแพ็กดูได้แตกออกด้วยเสียงดังสนั่นอย่างไม่เคยปรากฏมาก่อนและเกิดพายุหิมะพร้อมลมแรงพัดถล่มบริเวณนั้น เอกสารทางการเมืองที่เขียนโดยคิม จ็อง-อึน ลูกชายของเขา พยายามจะยกสถานะบิดาให้เป็น "เลขาธิการพรรคตลอดกาลของเรา"หลายคนถูกพบเห็นว่ากำลังร้องไห้ระหว่างช่วงเวลาไว้ทุกข์ 100 วัน ซึ่งเป็นเรื่องปกติของสังคมขงจื๊อในเกาหลี และนักวิเคราะห์จากสถาบันรวมชาติเกาหลีของเกาหลีใต้ได้สรุปว่าความโศกเศร้าที่ประชาชนแสดงออกในช่วงเวลาไว้ทุกข์นั้นเป็นการแสดงออกถึงความเสียใจอย่างแท้จริง อย่างไรก็ตาม นักข่าวจากฝั่งตะวันตกตั้งคำถามถึงความจริงใจของการแสดงความโศกเศร้าดังกล่าว
คล้ายกับช่วงเวลาไว้ทุกข์ของคิม อิล-ซ็อง บุคคลที่ไม่ปฏิบัติตามระเบียบการไว้ทุกข์ 100 วัน หรือถูกมองว่าไม่จริงใจในความโศกเศร้า อาจถูกลงโทษและในบางกรณีอาจถูกประหารชีวิต ตัวอย่างที่โดดเด่นของเรื่องนี้คือการเสียชีวิตที่ถูกกล่าวอ้างของคิม ช็อลและเจ้าหน้าที่ระดับสูงคนอื่น ๆ อย่างไรก็ตาม ในกรณีของคิม ช็อล มีข้อสงสัยเกิดขึ้นเกี่ยวกับความน่าเชื่อถือของเรื่องราวต้นฉบับ โดยนิตยสาร "ฟอเรนโพลีซี" ระบุว่าเรื่องราวเกี่ยวกับการเสียชีวิตอย่างรุนแรงของชนชั้นนำเกาหลีเหนือมัก "เกินจริง" และตั้งข้อสังเกตว่าข้อมูลที่เผยแพร่โดยสื่อเกาหลีใต้มีแนวโน้มว่าจะมาจาก "ข่าวลือ"
มีการสร้างรูปปั้นสัมฤทธิ์ขนาดใหญ่หลายองค์ขึ้นเคียงข้างรูปปั้นของคิม อิล-ซ็อง รวมถึงรูปปั้นของคิม จ็อง-อิลและคิม อิล-ซ็องแต่ละองค์กำลังขี่ม้าสูง (เป็นอนุสรณ์ขนาดใหญ่แห่งแรกที่สร้างขึ้นหลังอสัญกรรมของคิม จ็อง-อิล) และรูปปั้นสูง ที่มันซูแด เปียงยาง รัฐบาลยังได้ปรับรูปปั้นของคิม อิล-ซ็องให้เป็นปัจจุบัน พร้อมทั้งสร้างรูปปั้นใหม่ของคิม จ็อง-อิลเคียงข้างรูปปั้นบิดาในเมืองหลวงของแต่ละจังหวัดและสถานที่อื่น ๆ
หลังอสัญกรรมของเขา มีการจัดทำแสตมป์และเหรียญที่ระลึกจำนวนมากและมีการสลักคำขวัญตามข้างภูเขาเพื่อเป็นเกียรติแก่วันครบรอบวันเกิดปีที่ 70 ของเขา
คิม จ็อง-อึน.
คิม จ็อง-อึน หลานชายของผู้ก่อตั้งเกาหลีเหนือ ไม่ค่อยปรากฏตัวในที่สาธารณะและในรัฐบาลกระทั่งช่วงกลางทศวรรษ 2000 ใน ค.ศ. 2010 เขาเริ่มถูกกล่าวถึงในฐานะ "นายพลหนุ่ม" และภายในปลาย ค.ศ. 2011 ก็ถูกเรียกว่า "นายพลที่เคารพ" เช่นเดียวกับบิดา คิม จ็อง-อึนไม่มีการฝึกฝนหรือรับราชการทหารอย่างเป็นทางการใด ๆ เมื่อบิดาถึงแก่อสัญกรรม สื่อของรัฐก็เริ่มเรียกเขาว่า "ผู้สืบทอดผู้ยิ่งใหญ่" เขายังถูกเรียกว่า "ผู้เป็นที่รักและเคารพ" หรือ "ผู้นำสูงสุด" ในช่วงที่เขายังเป็นผู้นำคนใหม่ การสร้างลัทธิบูชาบุคคลของเขาก็เริ่มต้นขึ้นแล้ว โดยมีโปสเตอร์ ป้าย และสื่อโฆษณาชวนเชื่อจำนวนมากถูกติดตั้งอยู่ทั่วประเทศ นักข่าวจาก "ดิอาซาฮิชิมบุน" ของญี่ปุ่นกล่าวว่ารูปลักษณ์ที่คล้ายกับคิม อิล-ซ็องอย่างน่าทึ่งของเขาได้ช่วยเสริมสร้างให้เขาเป็นผู้นำที่ไม่มีข้อโต้แย้งในจิตใจของประชาชน
คิม จ็อง-อึน ถือเป็นผู้นำรุ่นที่สามของราชวงศ์ตระกูลคิม ตามรายงานของ "เดลีเอ็นเค" ผู้ที่วิพากษ์วิจารณ์การสืบทอดอำนาจถูกส่งตัวไปยังค่ายปรับทัศนคติหรือถูกลงโทษในรูปแบบอื่น ๆ และหลังช่วงไว้ทุกข์แก่คิม จ็อง-อิล ทางการรัฐบาลก็เริ่มเพิ่มความพยายามสร้างลัทธิบูชาบุคคลของคิม จ็อง-อึน
หลังอสัญกรรมของคิม จ็อง-อิล ประธานคณะผู้บริหารสูงสุดได้ประกาศว่า "สหายคิม จ็อง-อึนที่เคารพคือผู้นำสูงสุดของพรรค กองทัพ และประเทศของเรา ผู้ซึ่งสืบทอดอุดมการณ์ การนำ บุคลิก คุณธรรม ความมุ่งมั่น และความกล้าหาญของสหายคิม จ็อง-อิลผู้ยิ่งใหญ่'
หลังผู้นำคนใหม่ขึ้นสู่อำนาจได้ไม่นาน มีการสร้างป้ายโฆษณาชวนเชื่อขนาดยาว เพื่อเป็นเกียรติแก่เขาใกล้กับทะเลสาบแห่งหนึ่งในจังหวัดรยังกัง ป้ายดังกล่าวซึ่งเชื่อกันว่าสามารถมองเห็นได้จากอวกาศ มีข้อความว่า "ท่านนายพลคิม จ็อง-อึน, ดวงตะวันเจิดจรัส จงเจริญ!"
ใน ค.ศ. 2013 พรรคแรงงานเกาหลีทำการแก้ไขสิบหลักการสำหรับการสถาปนาระบบอุดมการณ์เอกานุภาพ ซึ่งในทางปฏิบัติแล้วหลักการนี้ทำหน้าที่เป็นอำนาจทางกฎหมายและกรอบการทำงานหลักของประเทศ เพื่อเรียกร้องให้มีการ "เชื่อฟังอย่างเด็ดขาด" ต่อคิม จ็อง-อึน
ชัง ซ็อง-แท็ก ลุงของคิม จ็อง-อึน ถูกประหารชีวิตในวันที่ 12 ธันวาคม ค.ศ. 2013 สาเหตุการเสียชีวิตส่วนหนึ่งมาจากการบ่อนทำลายลัทธิบูชาบุคคลของตระกูลคิม การเสียชีวิตของเขายังถูกมองว่าเป็นการเคลื่อนไหวของคิม จ็อง-อึนเพื่อรวมศูนย์ลัทธิบูชาบุคคลของตัวเอง
ใน ค.ศ. 2015 เมื่อสิ้นสุดระยะเวลาไว้ทุกข์อย่างเป็นทางการสามปีสำหรับอสัญกรรมของคิม จ็อง-อิล คิม จ็อง-อึนสั่งให้มีการสร้างอนุสรณ์แห่งใหม่ในทุก ๆ เทศมณฑลของเกาหลีเหนือและยังสั่งให้มีการปรับปรุงวังอนุสรณ์คึมซูซันครั้งใหญ่ด้วย ตามรายงานของ "เดอะเดลีเทลิกราฟ" นักวิเคราะห์กล่าวว่า "คำสั่งให้สร้างรูปปั้นเพิ่มเติมเพื่อยกย่องตระกูลคิมจะเป็นภาระทางการเงินอย่างหนักต่อเศรษฐกิจที่กำลังประสบปัญหาอยู่แล้วเนื่องด้วยการบริหารจัดการที่ผิดพลาดมานานหลายปีและมาตรการคว่ำบาตรจากนานาชาติ"
มีการประกาศอนุสรณ์แห่งแรกที่จะอุทิศให้แก่คิม จ็อง-อึนอย่างน้อยบางส่วนในเดือนมกราคม ค.ศ. 2017 อนุสรณ์นี้จะถูกสร้างขึ้นบนภูเขาแพ็กดูและยังรวมถึงอนุสรณ์ที่อุทิศให้แก่คิม อิล-ซ็องและคิม จ็อง-อิล นอกจากนี้ ยังมีการวางแผนสร้าง "จิตรกรรมฝาผนังโมเสก" ของคิม จ็อง-อึนแบบเดี่ยวในเมืองสำคัญของแต่ละจังหวัดอีกด้วย
คนอื่น ๆ.
ลัทธิบูชาบุคคลขยายไปถึงสมาชิกคนอื่น ๆ ในตระกูลคิม แม้จะในระดับน้อยกว่าก็ตาม
คิม อึง-อู.
ตามประวัติศาสตร์อย่างเป็นทางการของเกาหลีเหนือ คิม อึง-อู ทวดฝั่งพ่อของคิม อิล-ซ็อง ต่อสู้กับเรือใบของอเมริกาชื่อยูเอสเอส เจเนรัลเชอร์แมน (USS "General Sherman") ในอุบัติการณ์ ค.ศ. 1866 และยังเป็นนักเคลื่อนไหวต่อต้านญี่ปุ่น เกาหลีเหนือชนะการต่อสู้และยึดเรือลำนั้นได้ซึ่งปัจจุบันจัดแสดงอยู่ในพิพิธภัณฑ์ อย่างไรก็ตาม ข้อกล่าวอ้างเหล่านี้ยังไม่ได้รับการยืนยันและนักประวัติศาสตร์นอกเกาหลีเหนือจำนวนมากต่างสงสัยในความชอบธรรมของเรื่องราวเหล่านี้
คัง พัน-ซ็อก.
คัง พัน-ซ็อก มารดาของคิม อิล-ซ็อง เป็นสมาชิกคนแรกในตระกูลคิมที่มีลัทธิบูชาบุคคลเป็นของตัวเอง เพื่อเสริมลัทธิบูชาบุคคลของบุตรชาย นับตั้งแต่ช่วงปลายทศวรรษ 1960 เป็นต้นมา นอกจากจะมีพิพิธภัณฑ์และรูปปั้นที่ชิลกล สถานที่บ้านเกิดของเธอแล้ว เธอยังได้รับฉายาว่า "มารดาแห่งเกาหลี" และมีบทเพลงและบทความที่เขียนขึ้นเพื่อสรรเสริญเธอด้วย
คิม ฮย็อง-จิก.
คิม ฮย็อง-จิก บิดาของคิม อิล-ซ็อง ได้รับยกย่องจากประวัติศาสตร์อย่างเป็นทางการของเกาหลีเหนือว่าเป็นผู้นำคนสำคัญของขบวนการเรียกร้องเอกราชเกาหลีที่ต่อต้านอาณานิคม ในความเป็นจริง แหล่งข้อมูลทางการอ้างว่าคิมไม่ได้เป็นเพียงผู้นำขบวนการ 1 มีนาคม ค.ศ. 1919 เท่านั้น แต่ยังอ้างว่าเหตุการณ์นี้เกิดขึ้นที่เปียงยางด้วย ทั้งสองอย่างนี้เป็นการสร้างเรื่องขึ้นมาอย่างชัดเจน ขณะที่ความเป็นจริงคิมเคยถูกควบคุมตัวชั่วคราวจากการทำกิจกรรมต่อต้านญี่ปุ่น แต่ผู้เชี่ยวชาญส่วนใหญ่นอกเกาหลีเหนือไม่สนับสนุนข้อกล่าวอ้างใด ๆ ที่เกินไปกว่านั้น อันที่จริง ตามคำกล่าวของซอ แด-ซุก นักเขียนชีวประวัติ ความพยายามจะบรรยายว่าคิม ฮย็อง-จิกมีบทบาทสำคัญในการต่อสู้กับญี่ปุ่น "ดูเหมือนจะมุ่งไปที่การยกระดับคุณสมบัติของคิม [อิล-ซ็อง] ในฐานะบุตรผู้กตัญญูเสียมากกว่า" การกล่าวอ้างนี้มีความสำคัญเนื่องจากคิม อิล-ซ็องใช้เรื่องราวเหล่านี้เพื่อช่วยในการก้าวขึ้นสู่อำนาจของเขา
ปัจจุบันคิม ฮย็อง-จิกมีพิพิธภัณฑ์และรูปปั้นที่สร้างขึ้นเพื่ออุทิศแก่เขาในบ้านเกิดของเขาที่พงฮวา
คิม ฮย็อง-กว็อน.
คิม ฮย็อง-กว็อน อาของคิม อิล-ซ็องและเป็นน้องชายของคิม ฮย็อง-จิก ได้รับยกย่องในเกาหลีเหนือว่าเป็นนักเคลื่อนไหวต่อต้านญี่ปุ่นเพราะเขาเคยปะทะกับตำรวจท้องถิ่น ทำให้เขาถูกจับกุมและเสียชีวิตในเวลาต่อมาในวันที่ 12 มกราคม ค.ศ. 1936 ระหว่างถูกคุมขังในโซล มีรูปปั้นเพื่อเป็นเกียรติแก่เขาในเมืองฮงว็อน ที่ซึ่งเป็นสถานที่เกิดเหตุปะทะ ต่อมาคิม อิล-ซ็องเปลี่ยนชื่อเทศมณฑลหนึ่งทางตะวันออกเฉียงใต้ของจังหวัดรยังกังตามชื่ออาของเขา เรียกว่า "เทศมณฑลคิมฮย็องกว็อน" 
คิม จ็อง-ซุก.
คิม จ็อง-ซุก มารดาของคิม จ็อง-อิล ได้รับยกย่องว่าเป็น "นักปฏิวัติอมตะ" และ "วีรสตรีสงครามต่อต้านญี่ปุ่น [ผู้] ยึดมั่นในแนวคิดและนโยบายดั้งเดิมของคิม อิล-ซ็องและสร้างผลงานอันโดดเด่นในการพัฒนาการเคลื่อนไหวเพื่อการปลดปล่อยสตรีในเกาหลี" เธอถูกยกให้เป็นต้นแบบของนักปฏิวัติ ภรรยา และมารดา และสังคมเกาหลีเหนือใช้เรื่องราวของเธอเป็นตัวอย่างในการดำเนินชีวิต
แม้เธอจะเป็นสุภาพสตรีหมายเลขหนึ่งของสาธารณรัฐประชาธิปไตยประชาชนเกาหลีในปีแรกของการก่อตั้งประเทศใน ค.ศ. 1948 แต่เธอเสียชีวิตใน ค.ศ. 1949 ด้วยวัย 31 ปี และตั้งแต่ ค.ศ. 1974 ควบคู่ไปกับการขึ้นสู่ตำแหน่งผู้สืบทอดอำนาจของคิม จ็อง-อิล บุตรชายของเธอ เธอได้รับยกย่องและมีการรำลึกถึงความสำเร็จของเธอทั่วประเทศมากขึ้นเรื่อย ๆ มีการสร้างพิพิธภัณฑ์และรูปปั้นขึ้นในบ้านเกิดของเธอเพื่อเป็นเกียรติแก่เธอและคิม ซ็อง-แอ ภรรยาคนปัจจุบันของคิม อิล-ซ็องในขณะนั้นเรียกเธอว่าเป็น "นักปฏิวัติคอมมิวนิสต์ผู้ไม่ย่อท้อ" แม้ก่อนหน้านี้เธอจะถูกละเลยอย่างมากก็ตาม ดังนั้น เดิมทีเธอได้รับเกียรติในฐานะนักรบกองโจร แต่ไม่จำเป็นต้องเป็นมารดาหรือภรรยา ในช่วงทศวรรษ 1990 ภาพเหมือนของคิม จ็อง-ซุกยังถูกเพิ่มเข้าไปในภาพของคิม อิล-ซ็องและคิม จ็อง-อิล ซึ่งถูกจัดแสดงในทุกครัวเรือนและอาคาร และได้รับการปฏิบัติเสมือนวัตถุศักดิ์สิทธิ์ที่ต้องเคารพและบูชา ยิ่งไปกว่านั้น เมื่อกล่าวถึง "สามแม่ทัพผู้ยิ่งใหญ่แห่งภูเขาแพ็กดู" ภูเขาไฟศักดิ์สิทธิ์ที่สงบทางตอนเหนือของเกาหลีเหนือติดกับพรมแดนจีน ชาวเกาหลีเหนือเข้าใจว่าหมายถึงคิม อิล-ซ็อง คิม จ็อง-ซุก และคิม จ็อง-อิล บุตรชายของพวกเขา
มีหุ่นขี้ผึ้งจำลองของเธอจัดแสดงอยู่ที่นิทรรศการสันถวไมตรีนานาชาติ
โค ยง-ฮี.
โค ยง-ฮี ภรรยาคนที่สามของคิม จ็อง-อิล และมารดาของคิม จ็อง-อึน มีความพยายามยกย่องเชิดชูเธอในลักษณะคล้ายกับการบูชาบุคคลของสมาชิกหญิงคนอื่น ๆ ในตระกูลถึงสามครั้ง ความพยายามเหล่านี้ไม่สำเร็จหรือไม่ก็ถูกยุติลงหลัง ค.ศ. 2012 ใน ค.ศ. 2010 มีการผลิตภาพยนตร์โฆษณาชวนเชื่อภายในประเทศเกี่ยวกับตัวเธอและกิจกรรมของเธอกับคิม จ็อง-อิลในช่วงที่เขานำประเทศ ภาพยนตร์ยังกล่าวถึงบทบาทสำคัญของเธอในการเลี้ยงดูบุตรชายด้วย เธอได้รับการกล่าวถึงในชีวประวัติของคิม จ็อง-อึนของเกาหลีเหนือ และในอนุสรณ์และเอกสารบางอย่างของเกาหลีเหนือ เธอถูกเรียกว่า "มารดาแห่งซ็อนกุนเกาหลีผู้ยิ่งใหญ่" หรือ "มารดาผู้ยิ่งใหญ่" โดยที่ชื่อของเธอไม่เป็นที่เปิดเผยต่อสาธารณะ
การสร้างลัทธิบูชาบุคคลขึ้นรอบตัวโคเผชิญกับปัญหาเรื่องซงบุน (สถานะชนชั้นทางสังคม) ที่ไม่ดีของเธอ เนื่องจากมรดกทางเชื้อสายเกาหลี-ญี่ปุ่นของเธอจะทำให้เธอเป็นส่วนหนึ่งของชนชั้น "ปรปักษ์" ที่ต่ำที่สุด ซึ่งอาจเป็นปัญหาต่อตำนานตระกูลคิมที่บริสุทธิ์
ใน ค.ศ. 2012 คิม จ็อง-อึนสร้างหลุมศพให้แก่โคบนภูเขาแทซ็อง
ครอบครัวนิยมในลัทธิบูชาบุคคล.
ครอบครัวนิยมเป็นรูปแบบหนึ่งของคติรวมหมู่ที่คาดหวังให้บุคคลให้ความสำคัญกับความต้องการของสังคมส่วนรวมหรือครอบครัวมากกว่าความต้องการของตนเอง
ครอบครัวนิยมในเกาหลีเหนือมีรากฐานมาจากการผสมผสานกันระหว่างค่านิยมขงจื๊อแบบเอเชียตะวันออกดั้งเดิมเรื่องความกตัญญู ระบบคอมมิวนิสต์แบบรวมหมู่ และลัทธิบูชาบุคคลตระกูลคิม ในฐานะค่านิยมเอเชียตะวันออกและขงจื๊อแบบดั้งเดิม ความสำคัญของครอบครัวได้สะท้อนผ่านทุกแง่มุมของชีวิตในเกาหลีเหนือ ตั้งแต่การเมืองไปจนถึงเศรษฐกิจ การศึกษา และแม้กระทั่งความสัมพันธ์ส่วนบุคคลระหว่างเพื่อนและศัตรู
เมื่อสหภาพโซเวียตเข้ายึดครองเกาหลีเหนือใน ค.ศ. 1945 พวกเขาต้องเริ่มสร้างฐานคอมมิวนิสต์ในเปียงยางแทบจะใหม่ทั้งหมด แท้จริงแล้ว อุดมการณ์คอมมิวนิสต์และสังคมนิยมของโซเวียตน่าจะเป็นเรื่องแปลกใหม่สำหรับชาวเกาหลีในเปียงยางไม่ต่างจากตัวชาวโซเวียตเอง อย่างไรก็ตาม โดยการเน้นความสัมพันธ์แบบครอบครัวและแบบพ่อ-ลูกระหว่างสหภาพโซเวียตกับเกาหลีและต่อมาได้ขยายความสัมพันธ์นี้ระหว่างคิม อิล-ซ็องกับประชาชนเกาหลีเหนือ คิมไม่เพียงแต่สามารถนำลัทธิมากซ์แบบตะวันตกมาปรับใช้กับรัฐในเอเชียได้สำเร็จ แต่ยังสร้างลัทธิบูชาบุคคลของตนเองขึ้นมา เป็นการสร้างความจงรักภักดีอย่างไม่มีข้อกังขาต่อเขาในหมู่ประชาชนเกาหลีเหนือในช่วงเวลาที่เกาหลีเหนือเปราะบางต่ออิทธิพลไม่พึงประสงค์จากชาติตะวันตกมากที่สุด
ลัทธิบูชาบุคคลยังส่งเสริมแนวคิดของตระกูลคิมผู้ปกครองในฐานะครอบครัวต้นแบบ ในความโศกเศร้าจากการเสียชีวิตของคิม มัน-อิล บุตรชายคนที่สองใน ค.ศ. 1947 คิม อิล-ซ็องกลับไปยังสถานที่เดิมในอีกสิบปีต่อมาพร้อมกับหมอผีชาวเกาหลีเพื่อประกอบพิธีกรรม "บรรเทาความสูญเสียและเจ็บปวด" ของเขา โดยมีการเน้นเป็นพิเศษถึงความรักของบึตรที่มีต่อบิดามารดาตามหลักขงจื๊อ หลังการเสียชีวิตของบิดามารดา คิมอุทิศอนุสรณ์ให้แก่บิดาและมารดาของเขาตามลำดับ
อย่างไรก็ตาม ซอ แด-ซุก นักเขียนชีวประวัติ ตั้งข้อสงสัยถึงความจริงใจในการแสดงความเคารพต่อบิดามารดาของคิม เมื่อพิจารณาถึงวัยเด็กที่ค่อนข้างเป็นอิสระของคิม ซอไม่เชื่อว่าคิมมีความรักพิเศษใด ๆ ต่อบิดามารดาที่จะต้องสร้างพิพิธภัณฑ์และรูปปั้นแยกกันสำหรับแต่ละคน ซอกล่าวว่า "จุดประสงค์ของเขากลับดูเหมือนจะเป็นประโยชน์ต่อตนเองมากกว่า กล่าวคือ ความพยายามสร้างภาพลักษณ์ของตนเองในฐานะลูกกตัญญูชาวเกาหลีจากครอบครัวปฏิวัติ" ด้วยการแสดงออกต่อสาธารณะว่าเป็นบุตรที่ซื่อสัตย์ซึ่งรักมารดาและบิดา คิมจึงวางตำแหน่งตัวเองให้สามารถเรียกร้องความจงรักภักดีแบบลูกกตัญญูเช่นเดียวกันจากประชาชนของเขา
ทำนองเดียวกัน เพื่อเป็นการเฉลิมฉลองวันเกิดครบ 60 ปีของบิดา คิม จ็อง-อิลสร้างอุปรากรให้สามเรื่อง และยังสร้างอนุสรณ์สามแห่ง รวมถึงประตูชัยเกาหลีเหนือ เพื่อฉลองวันเกิดครบ 70 ปีของบิดาใน ค.ศ. 1982 และเมื่อคิม อิล-ซ็องถึงแก่อสัญกรรมใน ค.ศ. 1994 คิม จ็อง-อิลประกาศไว้ทุกข์เป็นเวลาสามปีก่อนจะขึ้นเป็นผู้นำเกาหลีเหนืออย่างเต็มตัว
อนุสรณ์ รูปภาพ และการใช้จ่าย.
จากข้อมูลของวิกเตอร์ ชา ระบุว่า ภายใน ค.ศ. 1992 มีรูปปั้นคิม อิล-ซ็องเกือบ 40,000 แห่งถูกสร้างขึ้นทั่วประเทศ และเมื่อเขาถึงแก่อสัญกรรมใน ค.ศ. 1994 รัฐบาลก็เริ่มสร้างโอเบลิสก์ 3,200 ต้นที่เรียกว่า "หอคอยแห่งชีวิตนิรันดร์" ในทุกเมืองและนคร โอเบลิสก์เหล่านี้เชิดชูคุณธรรมของ "จอมพลผู้ยิ่งใหญ่" และเช่นเดียวกับอนุสรณ์อื่น ๆ พลเมือง (และนักท่องเที่ยว) จะต้องนำดอกไม้และสิ่งของแสดงความเคารพอื่น ๆ มามอบแก่รูปปั้นในช่วงวันหยุดสำคัญและเมื่อไปเยี่ยมชม การตรวจสอบภาพถ่ายดาวเทียมใน ค.ศ. 2018 เปิดเผยว่ามีอนุสาวรีย์และจิตรกรรมฝาผนังกลางแจ้งไม่น้อยกว่า 11,200 แห่ง
หลังอสัญกรรมของคิม จ็อง-อิล รัฐบาลเริ่มจารึกชื่อของเขาลงบนโอเบลิสก์แต่ละต้นและสร้างรูปปั้นใหม่ในภาพลักษณ์ของเขา
ภาพของคิม อิล-ซ็องและคิม จ็อง-อิลเป็นสิ่งโดดเด่นในสถานที่ที่เกี่ยวข้องกับการขนส่งสาธารณะ โดยแขวนอยู่ที่สถานีรถไฟและสนามบินทุกแห่งในเกาหลีเหนือ ทุกครัวเรือนในเกาหลีเหนือต้องมีภาพของคิมทั้งสองแขวนอยู่บนผนัง ไม่มีสิ่งอื่นใดแขวนบนผนังนั้นได้และพวกเขาจะได้รับผ้าพิเศษสำหรับทำความสะอาดภาพทุกวัน สมาชิกพรรคในละแวกบ้านถูกมอบหมายให้ตรวจสอบบ้านเรือนเพื่อหาภาพที่มีฝุ่น หากพบฝุ่นจะต้องเสียค่าปรับ โดยจำนวนเงินขึ้นอยู่กับความหนาของชั้นฝุ่น รูปภาพจะต้องแขวนไว้สูง เพื่อไม่ให้ผู้คนในห้องยืนสูงกว่ารูปภาพได้ เจ้าหน้าที่พรรคและทหารต้องเก็บภาพสามภาพ ได้แก่ ภาพผู้นำผู้ล่วงลับทั้งสองคนและภาพของคิม จ็อง-ซุก ภรรยาคิม ภาพเหล่านี้ได้รับอนุญาตให้สร้างสรรค์โดยศิลปินที่ได้รับอนุมัติจากรัฐบาลเท่านั้นที่ศูนย์ฝึกอบรมมันซูแดเฉพาะ ภาพที่พบในหนังสือพิมพ์หรือสิ่งพิมพ์อื่น ๆ จะต้องได้รับการเคารพและต้องไม่ทิ้ง ทำลาย หรือใช้หน้ากระดาษที่มีรูปภาพในทางที่ผิด ภาพเหล่านี้จะต้องถูกรวบรวมและส่งคืน ชาวเกาหลีเหนือที่เป็นผู้ใหญ่ทุกคนยังจำเป็นต้องติดเข็มกลัดที่หน้าอกด้านซ้าย เหนือหัวใจ ซึ่งมีภาพของผู้นำ
มีเรื่องราวเป็นครั้งคราวที่ผู้คนเสี่ยงชีวิตเพื่อช่วยภาพเหมือนให้รอดพ้นจากภัยพิบัติต่าง ๆ แต่มีเพียงไม่กี่เรื่องเท่านั้นที่ได้รับการยืนยัน ใน ค.ศ. 2012 เด็กหญิงอายุ 14 ปีคนหนึ่งจมน้ำเสียชีวิตขณะพยายามช่วยภาพเหล่านั้นจากบ้านของครอบครัวเธอระหว่างเกิดน้ำท่วมฉับพลัน รัฐบาลเกาหลีเหนือมอบ "รางวัลเกียรติยศเยาวชนคิม จ็อง-อิล" ให้แก่เธอหลังเสียชีวิตและโรงเรียนของเธอก็ได้รับการเปลี่ยนชื่อตามเธอ
วังสุริยะคึมซูซันสร้างขึ้นใน ค.ศ. 1976 เพื่อเป็นที่พำนักอย่างเป็นทางการของคิม อิล-ซ็อง หลังอสัญกรรมของเขา วังแห่งนี้ก็ถูกดัดแปลงเป็นสุสานของเขา (และต่อมาก็บุตรชายของเขาด้วย) มีรายงานว่าใช้เงินไปประมาณ 100 ล้านถึง 900 ล้านดอลลาร์ วังคึมซูซันเป็นสุสานขนาดใหญ่ที่สุดที่อุทิศแก่ผู้นำคอมมิวนิสต์
ต้นทุนโดยประมาณโดยรวมในการบำรุงรักษาลัทธิบูชาบุคคลแตกต่างกันอย่างมากในแต่ละแหล่งข้อมูล รายงานสมุดปกขาวของสถาบันนโยบายเศรษฐกิจระหว่างประเทศเกาหลีระบุว่าค่าใช้จ่ายอยู่ที่ร้อยละ 38.5 ของงบประมาณเกาหลีเหนือใน ค.ศ. 2004 เพิ่มขึ้นจากร้อยละ 19 ใน ค.ศ. 1990 อย่างไรก็ตาม แหล่งข้อมูลอื่น ๆ เช่น "โชซ็อนอิลโบ" ของเกาหลีใต้และ"เดลีเทลิกราฟ" ของสหราชอาณาจักรประเมินค่าใช้จ่ายใน ค.ศ. 2012 อยู่ระหว่าง 40 ล้านดอลลาร์ ถึง 100 ล้านดอลลาร์ โครงการก่อสร้างขนาดใหญ่สำหรับตระกูลคิมถูกตำหนิว่าเป็นสาเหตุของภาวะเศรษฐกิจตกต่ำของประเทศในช่วงทศวรรษ 1980
วันหยุด.
ใน ค.ศ. 2013 มีการประกาศวันหยุดใหม่ให้เฉลิมฉลองในวันที่ 14 กุมภาพันธ์ ซึ่งเป็นวันครบรอบที่คิม จ็อง-อิล ได้รับตำแหน่ง "จอมพลสูงสุดแห่งสาธารณรัฐประชาธิปไตยประชาชนเกาหลี" ต่างจากการเฉลิมฉลองบุคคลสำคัญอื่น ๆ ทั่วโลก การเฉลิมฉลองเหล่านี้เป็นภาคบังคับ โดยมีกิจกรรมมากมายที่วางแผนไว้ (เช่น การเต้นรำ กีฬา และขบวนแห่) และประชาชนจะนำดอกไม้ไปวางที่ฐานอนุสาวรีย์ การเฉลิมฉลองวันเกิดของตระกูลคิมยังรวมถึงการออกอากาศภาพยนตร์เกี่ยวกับชีวิตและความสำเร็จของผู้นำโดยสื่อของรัฐในคืนก่อนวันหยุดจริงด้วย
แรงบันดาลใจจากนานาชาติ.
ของขวัญระหว่าง 60,000 ถึง 220,000 ชิ้นที่มอบให้แก่คิม อิล-ซ็องและคิม จ็อง-อิลจากผู้นำต่างประเทศ นักธุรกิจและบุคคลอื่น ๆ ถูกจัดแสดงอยู่ที่นิทรรศการสันถวไมตรีนานาชาติ พิพิธภัณฑ์นี้เป็นแหล่งความภาคภูมิใจของรัฐบาลเกาหลีเหนือและถูกใช้เป็นหลักฐานยืนยันความยิ่งใหญ่และความนิยมของผู้นำของพวกเขา รัฐบาลเกาหลีเหนือให้ความสำคัญอย่างมากกับการยอมรับจากนานาชาติเพื่อสร้างความชอบธรรมให้กับการปกครองในสายตาประชาชน มีการจัดทัวร์เยี่ยมชมหอนิทรรศการซึ่งเมื่อเข้าและออกจากอาคารผู้เยี่ยมชมจะต้องแสดงความเคารพด้วยการโค้งคำนับต่อภาพของคิม อิล-ซ็องและคิม จ็อง-อิล ตามธรรมเนียมและประเพณีของเกาหลี
ดูเพิ่ม.
<templatestyles src="Div col/styles.css"/>